คปภ.บีบธุรกิจประกัน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

ชดใช้ผู้เสียหาย-ทรัพย์สินจากม็อบแดง เตือนสงครามกลางเมืองทำสัญญาโมฆะ
โพสต์ทูเดย์ — คปภ. สั่งประกันวินาศภัยรับมือจ่ายสินไหมลูกค้าที่ได้รับความเสียหายเป็นกรณีพิเศษ
แหล่งข่าวจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ได้ขอให้บริษัทประกันภัยให้บริการสินไหมแก่ลูกค้าตามสัญญาอย่างรวดเร็ว หากไม่ได้ซื้อประกันภัยก่อการร้ายหรือคุ้มครองการจลาจลจะไม่ได้รับความคุ้มครอง แต่หวังว่าบริษัทประกันวินาศภัยและบริษัทประกันชีวิตจะให้ความช่วยเหลือเป็นกรณีพิเศษ 
“อย่างไปสูบดมควันเขม่าจากการเผายางรถยนต์อาจทำให้ถึงเป็นลม และทำลายปอด หากเกิดจากการจลาจลไม่คุ้มครองอยู่แล้ว แต่ถ้ามีคนได้รับความเสียหายไม่มาก ทางบริษัทประกันอาจให้ความช่วยเหลือได้” แหล่งข่าวจาก คปภ. ระบุ
นายจีรพันธ์ อัศวะธนกุล นายกสมาคมประกันวินาศภัย กล่าวว่า ความเสียหายที่เกิดขึ้นจากเหตุการณ์ปะทะกันเชื่อว่าจะมีไม่มาก ไม่กระทบต่อสภาพคล่องของบริษัทประกันภัย เพราะความเสียหายมีเพียงเล็กน้อย เช่น กระจกแตก ประตูพัง แตกต่างจากเหตุการณ์สึนามิที่เกิดความเสียหายอย่างรุนแรง และทุกอย่างจะดำเนินการตามสัญญาอย่างเป็นธรรม และเชื่อว่ารัฐบาลจะไม่ประกาศเป็นสงครามกลางเมือง เพราะจุดที่เกิดเหตุจำกัดอยู่ในพื้นที่เล็กๆ เท่านั้น
“ในระยะสั้นจะทำให้ประชาชนตระหนักในการซื้อความคุ้มครอง แต่ในระยะยาวจะชะลอการบริโภค ซึ่งจะกระทบต่อทุกธุรกิจ” นายจีรพันธ์ กล่าว
นายจีรพันธ์ กล่าวว่า คาดหวังที่จะเห็นรัฐบาลจัดการสถานการณ์ดังกล่าวให้จบลงโดยเร็วที่สุดอย่างสันติวิธี
แหล่งข่าวจากสมาคมประกันวินาศภัย เปิดเผยว่า ความเสียหายที่เกิดขึ้นกับชีวิตและทรัพย์สินของประชาชนไม่ได้สร้างความหนักใจให้กับบริษัทประกันวินาศภัย โดยพร้อมที่จะรับผิดชอบตามสัญญาประกันภัยทุกประการ
ในการจ่ายค่าสินไหมทดแทนให้ลูกค้าจะยึดการสรุปสำนวนคดีของตำรวจเป็นหลัก เพราะเป็นหลักฐานที่ใช้ต่อสู้กันในชั้นศาล และมีบรรทัดฐานมาแล้วจากเหตุการณ์ในชายแดนภาคใต้
หากตำรวจสรุปสำนวนคดีว่าความเสียหายที่เกิดขึ้นเป็นเจตนาร้ายหรือเป็นการโจรกรรม ในกรณีมีทรัพย์สินถูกหยิบฉวยออกไปก็จะได้รับการชดใช้ค่าสินไหมทดแทน แต่ถ้าระบุว่าเกิดจากการจลาจล จะไม่ได้รับความคุ้มครองหากไม่ได้ซื้อประกันภัยไว้ ต้องไปเรียกร้องความเสียหายจากกลุ่มที่ก่อให้เกิดความเสียหาย หรือจากรัฐบาล ซึ่งในสามจังหวัดภาคใต้ทางภาครัฐมีมาตรการเยียวยาให้กับเจ้าของธุรกิจที่ได้รับความเสียหายจากการก่อความไม่สงบ 
“หากตำรวจสรุปสำนวนคดีว่าเป็นความเสียหายที่เกิดจากการก่อการร้าย ถ้าไม่ได้ซื้อความคุ้มครองนี้ไว้ จะไม่ได้รับความคุ้มครอง” แหล่งข่าวเปิดเผย
อย่างไรก็ตาม หากรัฐบาลประกาศยกระดับความรุนแรงเป็นสงครามกลางเมือง สัญญาประกันภัยจะเป็นโมฆะทันที คือ ไม่คุ้มครองความเสียหายทุกกรณี รวมถึงการเสียชีวิตด้วย ซึ่งเป็นหลักสากล ที่ผ่านมามีเพียงสื่อมวลชนเท่านั้นที่นิยามว่าเป็นสงครามกลางเมือง
นายกี่เดช อนันต์ศิริประภา กรรมการผู้อำนวยการ บริษัท แอกซ่าประกันภัย กล่าวว่า ด้านการให้บริการสินไหมทดแทนของบริษัทประกันภัย โดยเฉพาะประกันภัยรถยนต์ไม่มีปัญหา เนื่องจากสถานการณ์ปัจจุบันรัฐบาลมีการประกาศเขตเคอร์ฟิว ทำให้ประชาชนหลีกเลี่ยงการนำรถเข้าไปในบริเวณดังกล่าว 
สำหรับการให้บริการรอบนอกเมืองไม่มีปัญหา เพราะบริษัทประกันภัยแต่ละแห่งจะมีแผนสำรองที่สามารถดำเนินธุรกิจได้อย่างต่อเนื่อง